钦定古今图书集成/理学汇编/文学典/第183卷 > 摰虞文章流别论 > 《赋》
## 钦定古今图书集成/理学汇编/文学典/第183卷 > 摰虞文章流别论 > 《赋》

赋者，敷陈之称，古诗之流也。古之作诗者，发乎情，止
乎礼义。情之发，因辞以形之；礼义之指，须事以明之。
故有赋焉，所以假象尽辞，敷陈其志。前世为赋者，有
孙卿、屈原，尚颇有古诗之义，至宋玉则多淫浮之病
矣。《楚辞》之赋，赋之善者也。故扬子称“赋莫深于《离骚》，
贾谊之作，则屈原俦也。”古诗之赋，以情义为主，以事
类为佐。今之赋以事形为本，以义正为助，情义为主，
则言省而文有例矣；事形为本，则言当而辞无常矣文之烦省，辞之险易，盖由于此。夫假象过大，则与类
相远，逸辞过庄，则与事相违，辨言过理，则与义相失，
丽靡过美，则与情相悖，此四过者，所以背大体而害
政教。是以司马迁割《相如》之浮说，扬雄疾“辞人之赋
丽以淫”也。